**Povzetek revizijskega poročila *Pravilnost financiranja volilne kampanje liste DeSUS − DEMOKRATIČNA STRANKA UPOKOJENCEV SLOVENIJE za predčasne volitve poslancev v Državni zbor Republike Slovenije v letu 2014***

Računsko sodišče je izvedlo revizijo *pravilnosti financiranja volilne kampanje liste DeSUS − DEMOKRATIČNA STRANKA UPOKOJENCEV SLOVENIJE za predčasne volitve poslancev v Državni zbor Republike Slovenije v letu 2014,* ki jo je organizirala stranka DeSUS − Demokratična stranka upokojencev Slovenije.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji stranki DeSUS − Demokratična stranka upokojencev Slovenije izreklo *mnenje s pridržkom*, ker:

* je med zbranimi sredstvi previsoko izkazala denarne prispevke, sredstva, ki jih je organizator volilne kampanje prenesel s svojega transakcijskega računa na poseben transakcijski račun za volilno kampanjo, pa je izkazala prenizko;
* je med porabljenimi sredstvi izkazala stroške, ki ne sodijo med stroške volilne kampanje, in
* med prispevki, ki so zbrani v nasprotju z Zakonom o volilni in referendumski kampanji, ni izkazala prispevkov samostojnega podjetnika posameznika in posameznika, ki samostojno opravlja dejavnost, ter pravnih oseb zasebnega in javnega prava.

Računsko sodišče je o pravilnosti poslovanja v skladu z Zakonom o volilni in referendumski kampanji stranki DeSUS − Demokratična stranka upokojencev Slovenije izreklo *pozitivno mnenje.*

Računsko sodišče ni zahtevalo *predložitve* *odzivnega poročila*, ker je stranka DeSUS − Demokratična stranka upokojencev Slovenije že med revizijskim postopkom izvedla ustrezni popravljalni ukrep, saj je skupni znesek prejetih prispevkov, ki so bili dani v nasprotju z Zakonom o volilni in referendumski kampanji, nakazala v humanitarne namene.

Ljubljana, 21. aprila 2015